Kas Turniiripokkeri Föderatsioon plaanib mingeid vastuaktsioone seoses jõustunud seadusega või on eesmärgiks hoopis teatud selgitustöö tegemine ametkondadele?  Kui te mõtlete piketeerimist Toompeal või mingit avalikku kirja Riigikogule stiilis "tühistage kohe see loll seadus, idikad" siis - vähemalt nii kaua kui mina olen president - ei! Me ei saa ennast oma esimeste sammudega narriks teha, sest siis ei võta riik meid ka hiljem arvestatava partnerina. See võib osadele radikaalsemate hoiakutega pokkerisõpradele tunduda liiga  leebe, aga senine 20 aastat iseseisvat Eestit on tõestanud, et rahulik ja asjalik tee on oluliselt tulemuslikum. Täna vajame tegelikult häid ideid võimalike seadusandlike initsiatiivide osas. Ideid, mille hulgast leida need meile kasulikud ja ka teostatavad ettepanekud, mida riigile välja pakkuda. Eesti pokkerimängijad on ju meie riigi kodanikud ja sõbrad ning me ei taha elada riigis, kus seadused ei kehti ning riik ei saa oma ülesannetega hakkama. Me tahame riigil aidata mõista hetkeolukorda ning võtta  vastu õigeid ja tarku otsuseid.